<classify> MVUA kubwa inayoendelea kunyesha maeneo mbalimbali nchini, imesababisha maafa ikiwa ni pamoja na watu sita kupoteza maisha mkoani Tanga, magari yamekwama, barabara kufungwa na madaraja kukatika.Wakati maafa hayo yanatokea, Mamlaka ya Hali ya Hewa Tanzania TMAimetoa tahadhari kuwepo kwa mvua kubwa na mawimbi makubwa kwa baadhi ya maeneo ya kaskazini kwenye mikoa ya Tanga, Dar es Salaam, Pwani, Kaskazini mwa Morogoro ,visiwa vya Unguja na Pemba.Mkoani Tanga watu sita wakiwemo watoto wanne na watu wazima wawili, wamefariki dunia katika vijiji vya Bungu na Dindila wilayani Korogwe.Watu hao waliangukiwa na nyumba, kutokana na mvua kubwa iliyonyesha kuanzia saa 2:00 usiku wa kuamkia juzi hadi saa 9:00 mchana jana.Kwa mujibu wa Kamanda wa Polisi Mkoa wa Tanga, Edward Bukombe, mvua hiyo iliyonyesha katika vijiji vya Halmashauri ya Wilaya ya Korogwe katika milima ya Usambara, ilisababisha barabara kuu ya Arusha -Segera Dar es Salaam eneo la Msambiazi Korogwe mjini, kutopitika na kufungwa kwa muda kwa tahadhari za kiusalama.Mkuu wa Wilaya ya Korogwe, Kissa Gwakisa alithibitisha barabara hiyo kufungwa kwa muda wa saa mbili. Hadi gazeti linakwenda mitamboni, magari yanayofanya safari zake kati ya Tanga, Dar es Salaam, Lushoto, Moshi, Arusha na Nairobi kupitia Namanga mkoani Arusha, yaliruhusiwa.Akizungumzia vifo vya watu sita, Kamanda Bukombe alisema kuwa watu hao ambao majina yao bado hayajajulikana, ni wakazi wa Kijiji cha Dindila. Mwanamke na watoto wake wawili, waliangukiwa na nyumba usiku katika kijiji cha Bungu, wakati Asha Ambanyonge akiwa amelala na wadogo zake wawili, nao waliangukiwa na nyumba na kufa papo hapo.Mkazi wa Kijiji cha Mgila Kata ya Kwashemshi Tarafa ya Bungu Korogwe Vijijini, Jabir Titu 66 aliliambia HabariLeo kuwa mvua hiyo ilianza kunyesha majira ya saa 2:00 usiku Oktoba 8 hadi majira ya saa 9:00 alasiri siku iliyofuata. Kwamba mbali na maafa pia imeharibu miundombinu ya barabara ya Kwashemshi- Mgila, yenye urefu wa kilometa tano.Pia imesomba mazao, matanuri ya matofali ya kuchoma na kuangusha mawe kutoka milimani. Katika Kijiji cha Vingo Kata ya Kerenge Mremwa kijana mmoja ambaye jina lake halikufahamika mara moja, alisombwa na maji na hajulikani alipo.Alikuwa akijaribu kuangalia bustani yake, iliyokuwa bondeni.Hii mvua imeleta maafa, imeharibu miundombinu, mazao yamesombwa na maji hakupitiki ,alisema.Wilayani Muheza katika barabara ya Amani -Muheza Kata ya Mbaramo eneo la Msangazi, mawasiliano ya barabara yalifungwa kwa muda kutokana na mafuriko yaliyoziba njia.Eneo hilo ni korofi kwa muda mrefu kutokana na mkondo wa maji, unaoanzia vijiji vya Kibanda, Semngano na Kerenge unaokatisha barabara kuu ya Tanga Segera.Mwaka 1997 palitokea mafuriko yaliyosomba basi la Kampuni ya No Challenge na kusababisha vifo vingi. Kwa upande wa Mkoa wa Dar es Salaam, mvua kubwa iliyoanza kunyesha tangu wiki iliyopita, imesababisha kero kadhaa, hasa kujaa kwa maji katika makazi ya watu na foleni kubwa katika barabara kadhaa.Kwa mujibu wa TMA, mvua hiyo itanyesha kubwa zaidi, ambapo Mkuu wa Wilaya ya Ilala, Sophia Mjema amewataka wakazi wa mabondeni kuchukua hatua stahiki ya kukwepa madhara, yatakayoweza kujitokeza kutokana na mvua hiyo.Gazeti hili limezungukia baadhi ya maeneo ya Dar es Salaam, ambapo katikati ya barabara Tabata Barakuda hadi taa za Vingunguti, kumejaa maji, hivyo kusababisha foleni hasa nyakati za asubuhi na jioni.Tofauti na ilivyozoeleka kuwa mvua kubwa ikinyesha daraja la Vingunguti hujaa maji, safari hii hali ni tofauti, kwani daraja hilo na madaraja ya Msimbazi na Jangwani, hayakujaa maji.Mjema alibainisha kuwa mvua haijasababisha madhara makubwa, kiasi cha kupoteza maisha ya watu, lakini kuna nyumba ambazo zimejaa maji na baadhi ya mitaro kufurika.Alisema Nawasihi wakazi wa wilaya ya Ilala kuendelea kuchukua hatua ya kujihadhari dhidi ya mvua hii ambayo TMA imethibitisha kuwa itazidi kunyesha kwa wingi zaidi.Akizungumzia mvua hiyo, Mkazi wa Mwananyamala Kisiwani, Mwajuma Amne alibainisha kuwa katika eneo hilo mvua imesababisha taharuki kubwa hasa nyakati za usiku, ambapo kuna baadhi ya nyumba maji yaliingia.Mkoani Mbeya, Diwani wa Kata ya Bujonde, Lameck Mwambafula alisema mvua imeharibu makazi, mashamba na mifugo, huku wananchi wakiishi katika barabara zenye miinuko na makanisani ili kunusuru maisha yao.Vitongoji vya Mbangamojo na Ikumbo, wananchi wapo kwenye makambi, shule za msingi na sekondari zimefungwa. Huduma za kijamii zimesimama na watu hawapati vyakula na dawa, kutokana na makaravati kubomolewa na maji, huku mawasiliano ya kijiji na kijiji yamekosekana.Wakati hayo yanatokea katika mikoa ya Mbeya, Dar es Salaam na Tanga, TMA imeeleza kuwa mvua zitazoendelea kunyesha ni mvua za vuli zilizoanza wiki ya kwanza ya mwezi huu.TMA imeeleza kuwa kutakuwa na mvua kubwa na mawimbi kwa baadhi ya siku kuanzia Oktoba 9 hadi Oktoba 12 . Mawimbi makubwa yatakuwepo maeneo ya Pwani ya Bahari ya Hindi na Kusini mwa mikoa ya Mtwara na Lindi.Watumiaji wa bahari katika maeneo hayo, wametakiwa kuchukua tahadhari. Pia, tahadhari imetolewa ya upepo mkali na mawimbi makubwa katika meneo ya ukanda wa pwani yote katika mikoa ya Tanga, Dar es Salaam, Pwani, Mtwara, Lindi na na visiwa vya Unguja na Pemba.Athari zinazoweza kutokea kwa siku hizo ni pamoja na ucheleweshaji wa usafiri baharini na nchi kavu na kusimama kwa muda kwa baadhi ya shughuli za kiuchumi na kijamii.Aidha, TMA imeeleza tangu Oktoba Mosi kiwango cha mvua zilizonyesha ni milimita 92.4, ambacho ni kiasi cha kawaida.Mchambuzi wa hali ya hewa, Abubakar Lungo aliliambia gazeti hili kuwa mvua zitaendelea kunyesha kulingana na utabiri kwa maeneo yanayopata mvua mara mbili kwa mwaka.Akifungua semina ya siku moja kwa wanahabari kuhusu mwelekeo wa msimu wa mvua za mwaka kwa kipindi cha Novemba 2019 hadi Aprili 2020, Mkurugenzi Mkuu wa TMA, Dk Agnes Kijazi alisema utabiri wa mvua za vuli kwa maeneo yanayopata mvua mara mbili kwa mwaka, ikiwemo jiji la Dar es Salaam, umeanza kuleta mrejesho chanya, kutokana na mvua kuanza kunyesha kama ilivyotabiriwa.Alitaka wananchi kufuatilia utabiri wa hali ya hewa katika msimu unaoendelea.Imeandikwa na Cheji Bakari, Tanga, Theopista Nsanzugwanko na Evance Ngingo, Dar.  <topic>: KITAIFA 